מחאת צדק לרפאל

מחאת צדק לרפאל היא מחאה שהחלה עקב דריסתו למוות של הילד רפאל אדנה בן הארבע. כמו כן, מוחים המפגינים כנגד האלימות המשטרתית, הגזענות והאפליה אותה חווים בני העדה האתיופית בישראל.

רקע
במאי 2023 דרסה נהגת רכב פרטי את רפאל אדנה, את אחיו הגדול מתניה ואת סבו, בעת שחצו את שדרות בן-גוריון בנתניה. שלושתם נפצעו ורפאל נספה בזירת הדריסה. נהגת הרכב הפוגע הפקירה את הנפגעים והמשיכה בנסיעה מבלי להגיש עזרה או לדווח לרשויות על התאונה. למחרת הובאה בעלת הרכב הדורס לחקירה במשטרה. בהמשך החקירה הוחלט לסגור את תיק החקירה נגדה, לאור העובדה שברכב נהגה אמה. הפרקליטות אף ציינה כי בכוונתה להעמיד לדין את הנהגת בגין עבירת הפקרה בלבד, ולא בגין עבירת הריגה. זאת כיוון שלטענת המשטרה, בוחני התנועה קבעו שהנהגת נהגה במהירות המותרת ולא יכלה להימנע מפגיעה באדנה.

המחאה
המחאה פרצה בעקבות העיכוב בהגשת כתב האישום כנגד מבצעת הדריסה וסגירת התיק כנגד בעלת הרכב, בתה של הנהגת הדורסת. בין היתר טענה המשפחה כי החקירה לא הייתה יסודית, היו תצלומי אבטחה שלא נבחנו ועדים שלא נחקרו; כמו כן, טענה המשפחה כי הנהגת הדורסת ובתה פעלו לשבש הליכי חקירה.

ב-21 באוגוסט 2023 חסמו המפגינים את נתיבי איילון לתנועה בדרישתם לצדק עבור רפאל. בתגובה, שוטרים השתמשו ברימוני הלם ומכוניות התזה כדי לפזר את קהל המפגינים ועצרו כעשרה מהם. במהלך ההפגנה נפגעו חמישה שוטרים, לרבות שוטר אחד שנדקר בכתפו. החשוד בדקירה, הסובל מסכיזופרניה, נעצר לאחר מספר ימים כשאיים ותקף עוברי אורח. נגד החשוד הוגש כתב אישום בגין ניסיון רצח ועבירות נלוות.

בתום ההפגנה ב-30 באוגוסט 2023 נחסמו נתיבי איילון ונרשמו עימותים עם כוחות המשטרה, לרבות יידוי אבנים. אחד השוטרים נפצע באורח קשה בראשו מחפץ חד שהושלך לעברו. זאת, על אף שמשפחתו של אדנה ביקשה מהמפגינים לפנות את איילון. חסימת הכביש פוזרה באמצעות רימוני הלם ופרשי משטרה, לאחר שאחד המפגינים נכווה מבקבוק תבערה שהושלך לעברו על ידי קטין. המשטרה נמנעה מהגשת טיפול רפואי למפגין הפצוע, שסבל מכוויות חמורות מדרגה שלישית, עד שהלה התפנה עצמאית לאחר עשרים דקות באמצעות אמבולנס. בהפגנה זו ניכרה התרחבות של המחאה מן המקרה הפרטי של רפאל לקריאה להכרה בעוולות נגד יוצאי אתיופיה. בעקבות המחאה הפרקליטות אישרה למשפחת אדנה לצפות במצלמות מזירת האירוע. את משפחת אדנה ייצגה עו"ד רוני אלוני סדובניק, שאושר לה לעיין בתיק החקירה בעניין בעלת הרכב. לטענת הפרקליטות הופץ פייק ניוז שגרם לליבוי האש.

נעמה ריבה מ"הארץ" טענה כי התאונה היא תוצאה של תכנון עירוני כושל ומוטה רכבים פרטיים, המאפשר נסיעה מהירה במרחב עירוני בנוי, תוך סיכון משתמשי דרך אחרים.

הערות שוליים 

מחאות ב-2023 בישראל
יהדות אתיופיה בישראל
משטרת ישראל: פרשיות
פרקליטות המדינה
ישראל: תאונות דרכים